INTUCH บวกกว่า 2% นิวไฮในรอบเกือบ 1 ปี รับปัจจัยบวก 2 เด้ง!
INTUCH บวกกว่า 2% นิวไฮในรอบเกือบ 1 ปี คาดรับปัจจัยบวก กสทช. เตรียมเปิดประมูลคลื่น 2,600 MHz เร็วกว่าคาด โดยปิดตลาดวันนี้อยู่ที่ 60 บาท บวก 1.25บาท หรือ 2.13% สูงสุดที่ 60 บาท ต่ำสุดที่ 58.75 บาท มูลค่าซื้อขายที่ 530.18 ล้านบาท ด้าน บล.โกลเบล็ก แนะสะสม คาดปันผลครึ่งปีแรกสูง
19 ก.ค. 2560

ผู้สื่อข่าวรายงานว่า ราคาหุ้นบริษัท อินทัช โฮลดิ้งส์ จำกัด (มหาชน) หรือ INTUCH ปิดตลาดวันนี้อยู่ที่ 60 บาท บวก 1.25บาท หรือ 2.13% สูงสุดที่ 60 บาท ต่ำสุดที่ 58.75 บาท มูลค่าซื้อขายที่ 530.18 ล้านบาท ขณะที่ดัชนีตลาดหุ้นไทยโดยรวมบวก 0.28%

โดยราคาหุ้น INTUCH ปรับตัวเพิ่มขึ้นสูงสุดในรอบเกือบ 1 ปี นับตั้งแต่ราคาหุ้นอยู่ที่ 61.50 บาท เมื่อวันที่ 19 ส.ค. 59 ทั้งนี้คาดว่าเป็นผลจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เตรียมเปิดประมูลคลื่น 2,600 MHz ในช่วงธ.ค.60 ซึ่งเชื่อว่าจะเป็นปัจจัยหนุนราคาหุ้นในกลุ่มสื่อสารได้ รวมทั้งยังเป็นหุ้นที่คาดว่าจะปันผลครึ่งปีแรกสูง
โดย บล.บัวหลวง ระบุในบทวิเคราะห์ว่า การที่ กสทช. ให้ timeline ในการประมูลคลื่น 2,600 MHz ในช่วงธ.ค.60 นั้นสร้างความประหลาดใจเชิงบวก (เดิมคาดจะประมูลครึ่งปีหลังปี 61) ซึ่งเชื่อว่าจะเป็นปัจจัยหนุนราคาหุ้นในกลุ่มสื่อสารได้ และในปีหน้าคาดจะมีการประมูลคลื่นอย่างต่อเนื่อง ได้แก่ 850 MHz ในช่วง เม.ย.60
ด้าน บล.โกลเบล็ก ระบุในบทวิเคราะห์ แนะสะสม INTUCH โดยคาดว่าจะจ่ายเงินปันผลครึ่งปีสูง
 